**קריטריונים לביצוע מחקר אתי**

1. אופן ניסוח השאלות (בשאלון או בראיון) - יש לנסח שאלות שלא יהיו חודרניות או פוגעניות ושיכבדו רב תרבותיות ושונות מגדרית או אחרת. כמו כן על השאלות להיות מנוסחות באופן תואם גיל/ שלב התפתחותי של משתתפי המחקר.
2. יש להימנע מכלי מחקר אשר עלולים לעורר נזק או אי נוחות בקרב המשתתפים/ות.
3. אין להפעיל על אדם כל לחץ, ישיר או עקיף, להסכים להשתתף במחקר.
4. יש לתת הסבר למשתתפים/ות (או לאפוטרופוס) על נושא המחקר ומטרותיו.
5. יש לציין בפני המשתתפים/ות את שם הסטודנט/ית החוקר/ת והמסגרת בה נערך המחקר.
6. אין להפעיל על המשתתפים/ות מניפולציה המערבת רמיה. במקרה והדבר הכרחי יש לחשוף את המניפולציה מהר ככל האפשר .
7. אין להציע למשתתפים/ות גמול כספי על השתתפותם/ן במחקר.
8. בעת ניתוח הנתונים והצגתם יש לוודא כי לא ניתן לזהות מי המשתתפים/ות וכי הנתונים מעובדים עבור קבוצה ולא עבור אדם בודד.

**להלן יפורטו מספר כללים נוספים הייחודיים למחקרים המערבים שאלונים וראיונות.**

**שאלונים-**

יש לצרף לשאלונים פסקת פתיחה הכוללת:

1. הסבר כללי למשתתפים/ות על נושא המחקר והשאלונים.
2. אנונימיות- התחייבות לשמירת האנונימיות של המשיבים/ות והשימוש בנתונים לצרכי מחקר בלבד ובקשה מהמשיב/ה לא לציין את שמו/ה על גבי השאלון
3. ציון כי המשיב/ה אינו חייב/ת לענות על השאלון וכי הוא יכול/ה לפרוש ממילוי בכל עת .
4. יש לציין את שם הסטודנט/ית החוקר/ת ולרשום כי המחקר מתבצע במסגרת עבודת סמינריון/גמר/תזה במכללת סמינר הקיבוצים.
5. רצוי להוסיף פרטי התקשרות עם החוקר/ת במידה ומתעוררות שאלות.

אמצעים אפשריים לשמירה על אנונימיות מסירת הנתונים:

1. מסירת השאלונים במעטפות סגורות .
2. העברה מקוונת- דרך שאלון בגוגל דוקס.
3. העברה במייל- דרך תיבת מייל הנפתחת לצורך המחקר בלבד .

**ראיונות –**

טרם תחילת הראיון :

1. יש להסביר למרואיין/ת מהו נושא המחקר ולהציג בפניו/ה את המסגרת בה מתבצע הראיון.
2. אנונימיות- יש להתחייב בפני המרואיין/ת כי תישמר האנונימיות שלו/ה בעת פרסום הנתונים. בשום שלב אין לכתוב את שם המרואיין/ת במחקר . במידה ויש הכרח בציון שמות יש להשתמש בשם בדוי או באות ראשונה של שם בדוי.
3. יש להדגיש בפני המרואיין/ת כי בכל שלב הוא/היא יכול/ה לבקש להפסיק את הראיון.

במהלך הראיון:

1. אין להפעיל על המרואיין/ת מניפולציה תוך כדי הראיון או להליכו שולל.
2. יש לאפשר למרואיין/ת לדבר באופן חופשי, אין להשיב במקומו, יש לקבל כל עמדה שהוא מביע ללא העברת ביקורת.
3. אין להציג את עמדת החוקר/ת על נושא המחקר או השאלות.

**קריטריונים כלליים לביצוע מחקר אתי עם נחקרים קטינים (גילאי 0-18)**

1. כל מחקר המתבצע במסגרת בית ספר עם תלמידים חייב לעבור אישור של לשכת המדען הראשי של משרד החינוך. זאת לאחר, שקיבל אישור מועדת האתיקה של המכללה. מכיוון שמדובר בתהליך לא קצר, מומלץ, ככל האפשר, לפנות רק לנבדקים מבוגרים .
2. כל מחקר עם קטינים מחייב פנייה להוריהם לצורך קבלת אישור. אין להעביר את המכתב הפונה להורים טרם הפנייה לועדת האתיקה של המכללה וללשכת המדען הראשי, מכיוון שהועדות עוברות על המכתב ומוודאות שהוא מכיל את כל הפרטים הדרושים.
3. יחסי מרות אסורים במחקר. לשכת המדען הראשי אינה מאפשרת, נכון להיום, כי מורה יבצע מחקר עם תלמידים בבית הספר בו הוא עובד. אין זה משנה אם התלמידים אליהם הוא פונה אינם תלמידיו באופן ישיר ו/או אם מדובר בפנייה למספר מצומצם של תלמידים. לכן, אם הסטודנט/ית בכל זאת

מעוניין לבצע מחקר עם תלמידים, עליו/ה לקיימו בבית ספר אחר. כמובן, שביצוע מחקר בכל בית ספר (גם בבית ספר בו הסטודנט/ית אינו עובד) דורש, בנוסף לפנייה לועדת האתיקה של המכללה, פנייה ללשכת המדען הראשי לצורך אישור.

1. ניתן לבצע מחקר עם קטינים, ללא צורך בפניה ללשכת המדען הראשי, במידה והמחקר אינו מתבצע במסגרת בית הספר. כלומר, מדגם של מתנדבים או פנייה לקבוצה של קטינים בשעות אחר הצהריים. יש להדגיש כי עדיין יש צורך בקבלת אישור ועדת האתיקה של המכללה ומהורי הקטינים לצורך השתתפותם במחקר (מכתב הסכמה מדעת) .
2. כאשר מבצעים תכנית התערבות בבית ספר ורוצים לבחון אותה תוך כדי פנייה לתלמידים (ראיונות/ שאלונים/ תצפיות) יש לקחת בחשבון : א. התלמידים אינם חייבים להשתתף בתכנית ועל כן יש לחשוב היכן ישהו תלמידים שאינם משתתפים. ב. לשכת המדען הראשי, דורשת לצורך האישור להעביר אליה את התכנית המפורטת ומערכי השיעור. תהליך האישור של תכנית התערבות הנו ארוך מתהליך אישור של מחקר ללא תכנית התערבות. במידה ובוחנים את תכנית ההתערבות מההיבט של צוות בית הספר, אין צורך בפניה ללשכת המדען הראשי (רק פנייה לועדת האתיקה של המכללה) .